  Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Удмуртиын «Донорская осень» ужрад улсын вир басьтонъя элькун станцие 80 пала адями лыктӥз, оглом соос 40,6 литр вир но плазма сётӥзы. Акцие пыриськисьёслы луыса эмчиос 30 пациентъёслэсь улонзэс утьыны быгатозы. Со сярысь элькунысь тазалыкез утёнъя министерстволэн пресс-службаез ивортӥз. Ижысь автозаводын ужась Алексей Антропов вирзэ нырысьсэ сётӥз. « Тодӥсько, вир котьку кулэ шуыса, доноръёс ӵемысь уг тырмо. Азьланяз ялан вирме сётъяны малпасько » Алексей Антропов, «Донорская осень» ужрадэ пыриськись Эктыны дышетӥсь но эктӥсь Иван Холмогоров вир басьтон станице ньылетӥзэ лыктӥз ни. « Адямиослы юрттыны луонлык вань ке, юрттоно, тазьы ке но. Мынам виры кинлыке но юрттыны, кинлэсь ке улонзэ утьыны быгатоз. Со мылкыдэз туж ӝутэ » Иван Холмогоров, «Донорская осень» ужрадэ пыриськись Вир сётон акциос Удмуртиын 7 ар радъяськыло ни, соос арыз кык пол ортчыло. Таиз ужрад «Культура – донорству» ӧтён улсын ортчиз, соин ик лулчеберет удысын ужасьёс, лулчебертъя волонтёръёс быдэс коллективъёсын вуылӥзы, вераз ужрадэз радъясь Ольга Лихачёва. « Ӝыныез пала вирзэ нырысьсэ сётӥзы. Ми туж оскиськомы, соос кемалы доноръёс луозы шуыса » Ольга Лихачёва, «Донорская осень» ужрадэз радъясь Эмчиослэн верамзыя, вир сётон, ӟеч уж лэсьтэм сяна, мугорлы но пайдалыко луэ. Донор луыны быгатэ котькуд быдэ вуэм адями, тазалыкезъя сюбегатонъёс ӧвӧл ке. Али Удмуртиын 35 сюрс адями вирзэ ялан сётылэ. Котькуд ар 2-3 сюрс адями донор луэ. Тодэ вайытом, туэ «Донорская весна» акци улсын тазьы ик 40 литрлэсь трос вир люказы.  Тегъёс: Удмуртия Тазалык доноръёс  